
Ipatuman ang kalihukang pagtul-id! 
Manlimbasog aron ipasulong ang gubat 
sa katawhan sa isla sa Negros! 


Komiteng Rehiyunal sa Partido sa Isla sa Negros 
Marso 29, 2024 


SUSAMA SA NAGLAGITING NGA KAINIT sa El Niño phenomenon karon, ang Komiteng Rehiyunal sa 
Partido sa Isla sa Negros (KRPIN) naghatag sa iyang mainiton ug rebolusyonaryong pagtimbaya ug taas-ku- 
mong pagsaludo sa tanang mga Pulang Kumander ug manggugubat ilawom sa Apolinario Gatmaitan Com- 
mand-New People's Army Negros Island Regional Operations Command (AGC-NPA), ingon man sa tibuok 
rebolusyonaryong pwersa ug katawhang Negrosanon sa pagsaulog sa ika-55 nga anibersaryo sa New 
People's Army. Nakaangkon na sab kita og usa ka tuig nga kadaugan sa pagpakyas sa demonyo nga 
kapintas sa rehimeng US- Marcos II ug kadaugan sa pagpasulong sa demokratikong rebolusyon sa 
katawhan pinaagi sa malanatong gubat sa katawhan sa isla sa Negros. 


Napatik na sa kasaysayan ang kabilin sa 
atong mga rebolusyonaryong martir ug bayani 
sama nila ni Rogelio Posadas, Ericson Acosta, 
Romeo Nanta, Kerima Lorena Tariman, Marilyn 
Badayos, Flor Ceballos ug uban pang naghalad sa 
ilang kinabuhi nga walay pagduhaduha diha sa 
sabakan sa rebolusyonaryong pakigbisog sa katawhan 
para sa tinuod nga kagawasan ug demokrasya. 
Padayong mohatag og inspirasyon sa mga mosunod 
nga henerasyon sa mga rebolusyonaryo ang ilang 
hul-os nga kaisog ug kaalam diha sa pagpasulong 
sa rebolusyon. 

Gipamatud-an sa NPA sa isla ang determinasyon 
ug kalig-on sa pag-atubang sa walay tupong nga 
mga sakripisyo atubangan sa walay tupong nga 
terorismo sa estado nga gibuhian sa rehimeng 
US-Marcos II pinaagi sa iyang gipakusog nga 
mga focused military operation (FMO) ug Retooled 
Community Support Program (RCSP) subay sa 
kamandoan sa imperyalismong US sa Armed Forces 
of the Philippines (AFP) nga tapuson na ang “in- 
ternal security problem” (pangsulod nga sulirang 
pangseguridad) aron mahatagan og prayoridad 
ang “external defense” (panggawas nga depensa) 
o ang pagkonsentra sa “pagpangandam para sa 
pagpanalipod sa nasud” batuk sa China nga sa 
esensya nagbutang sa katawhang Pilipino taliwala 
sa nagsingabot nga pagbuto sa inter-imperya- 
listang gubat. 

Tibuok kasingkasing nga gipasalamatan sa 
Communist Party of the Philippines (CPP), NPA 
ug tibuok rebolusyonaryong pwersa ang walay 
pagkaugdaw nga pagsalmot ug walay paghubas 
nga pagsuporta sa halapad nga linupigan ug gi- 
pahimuslang masang Negrosanon. Ang demokra- 
tikong rebolusyon sa katawhan pinaagi sa malanatong 
gubat sa katawhan usa ka pangmasang paningkamot. 
Kung wala ang ilang pagsalmot sa rebolusyon, wala 
ug dili makaatubang ang Partido ug NPA sa isla 
sa ala-demonyo nga kapintas sa pasistang rehi- 
meng US-Marcos II. 

Walay tupong ang kagrabehon sa krisis ug 
pagkunhod sa panginabuhian sa tibuok isla karon 
mugna sa hingpit nga pagpatuman sa mga neoliberal 

nga polisiya sa imperyalismong US ug uban pang 
kontra-pumuluyo ug kontra-rebolusyonaryong mga 
tikang nga naka-apekto sa mayoriya sa katawhang 
mamumugon, mag-uuma, mamumuo-sa-uma, mana- 
nagat, propesyunal, intelektwal ug uban pang sakop 
sa petiburgesya sa syudad, lakip na ang mga nasud- 
nong burgesya ug pila ka seksyon sa nagharing hut- 
ong. Nagdugang pa ang pagtiurok sa panginabuhian 
sa masa sa paghasmag karon sa lain na sab nga 
natural nga kalamidad nga El Niño nga moabot pa 
kutob sa Mayo niining tuiga. Sa pila pa lang ka bu- 
lan, daku na ang kadaot nga namugpna sa pangi- 
nabuhian sa katawhan ilabina sa kabanikanhan. 

Sa nagkagrabeng sitwasyon sa kasamtangan, 
masaksihan sa katawhan ang inutil, bangkarote, 
makinaugalingon ug maki-langyawng baruganan 
ug lakang sa rehimeng US-Marcos II. Inay nga 
tubagon ang panginahanglan sa katawhan, padayong 
nagkakusog ang terorismo sa estado aron pahi- 
lumon ang kinsa mang mosaway o moreklamo ug 
nagyugot sa nagharing pundok ni Marcos Jr. 

Ang katawhang Negrosanon amgo nga nangita 
sa dalan alang sa tinuod nga pagbag-o sa katiling- 
ban, ang dalan sa armadong rebolusyon nga gi- 
pangulohan sa hut-ong proletaryado pinaagi sa 
iyang Partido Komunista. Tin-aw kanila nga ang ar- 
madong rebolusyon lamang ang bugtong solusyon 
sa mga batakang suliran sa isla ug sa tibuok nasud. 
Usa kini ka makatarunganong gubat nga nagtubag 
sa pangandoy sa katawhan sa pagkab-ot sa tinuod 
nga kagawasan ug demokrasya, ug katilingbanong 
hustisya. 

Ang tibuok nga rebolusyonaryong kalihukan 
nakaangkon og bag-ong kusog pinaagi sa karon 
nga kalihukang pagtul-id. Busa, ang Partido ug 
NPA uban sa tanang rebolusyonaryong pwersa sa 
rehiyon wala nahadlok sa mga kabangis ug pag- 
panghulga sa reaksyonaryong pwersa ug andam 
sa lain na sab nga hugna sa hagit nga nagkina- 
hanglan sa taas nga mga sakripisyo aron mapa- 
sulong ang gubat sa katawhan sa mas taas nga 
ang-ang kutob sa kadaugan uban sa lapad nga 
katawhang Negrosanon ug sa tibuok katawhang 
Pilipino. 


Mapasalamaton ang Ang Paghimakas sa mga kontribusyon nga naghimong madaugon 
niini nga isyu. Sa pagpalambo sa atong Ang Paghimakas, giawhag ang tanang tigbasa 
nga padayong mo-amot og mga balita, piktyur, istorya ug uban pang sinulat. Mangayo 
sab kami sa inyong mga suhestyon ug komentaryo unsaon pa gyud pagpalambo ang 

Mga kadaugan sa NPA ug sa malanatong gubat sa 


katawhan ilawom sa absoluto nga pagpangulo 


sa Partido sa Isla 


Sa kinatibuk-an, malampuson ang Partido ug 
NPA sa Negros sa hisgutanan sa armadong 
pakigbisog tungod napakyas na sab niini ang 
pabalik-balik nga tinguha sa pasistang rehimeng 
US-Marcos II ug iyang armadong pwersa nga 
dugmokon ang NPA sa isla. Napreserba sa NPA 
ang iyang kusog ug napugngan ang dugang 
kadaot nga gimugna sa gipakusog nga mga FMO 
ug RCSP sa mga larangang gerilya pinaagi sa 
pagtul-id sa mga kahuyangan sa pagpatuman sa 
gerilyang pakiggubat. Labaw pang mahinungdanon, 
sa usa ka ang-ang, nakapalapad ug nakahimo og 
panugod nga subling pagtubo gikan sa mga 
dinagkung kapakyasan mugna sa mga internal 
nga kahuyangan. 

Sa pagkatinuod, napatuman sa NPA sa isla 
ilawom sa absoluto nga pagpangulo sa Partido 
ang sentral nga katungdanan niini sa paglunsad 
sa demokratikong rebolusyon sa katawhan pinaagi 
sa malanatong gubat sa katawhan isip nangunang 
hinagiban sa Partido ug katawhan sa pagpukan 
sa malupigong hut-ong, sa paglumpag sa alang- 
alang kolonyal ug alang-alang pyudal nga sistema, 
ug sa pagtukod sa demokratikong estado sa katawhan 


ug pagpandoay sa sosyalistang katilingban. 
Gipamatud-an sa NPA sa isla nga usa kini ka 
dili matay-0g nga hukbo sa katawhan tungod kay 
nakig-away kini sa interes ug pangandoy sa masa 
para sa tinuod nga kagawasan ug demokrasya. 
Bitbit sa mga Pulang Kumander ug manggugubat 
karon ang susamang pagkamapangahason ug 
determinasyon sa mga kumander ug manggugubat 
sa NPA nga unang mipatuman sa armadong 
pakigbisog sa isla sama nila Apolinario “Ka Boygat” 
Gatmaitan (rason nga ginhinganlan gikan kaniya 
ang rehiyunal nga kumand sa NPA sa Negros) 
uban ang mga mamumuo gikan sa Victorias Milling 
Corporation lakip sila Bobby Nuñez ug Rene Vil- 
lanueva niadtong 1969 ug ang mga mingsunod pa 
sa sulod sa 55 na ka tuig nga paglunsad sa armadong 
pakigbisog sa isla sama kanilang Leonardo “Ka 
Jessie” Panaligan, Roselyn “Ka Jane” Pelle, Danilo 
“Ka Maoche” Bertolano, Rachelle Mae “Ka Hannah” 
Palang, Armando “Ka Pao” Sumayang Jr, Romeo 
“Ka Ponso” Nabas, Romeo “Ka Juaning” Nanta ug 
Rogelio “Ka Cocoy” Posadas. Ang NPA karon sa isla 
sa Negros labaw pang minghukom sa pagpadayon 
ug pagpakusog sa gubat sa katawhan sa rehiyon. 


Tuman ka bahandianon ang 55 ka tuig nga kasinatian sa paglunsad 


og armadong pakigbisog sa isla. Mosilbi kining puhunan sa dugang 


nga pagsikad sa umaabot nga mga katuigan. 


Gikan sa 70 ka elemento sa NPA sa Central 
Negros nga mibarug alang sa batakang prinsipyo 
sa Partido ug mikuyog sa Ikaduhang Bantugang 
Kalihukang Pagtul-id (IBKP) kaniadtong 1994 ingon 
man mga kadre ug sakop sa Regional Mass Move- 
ment Commission ug Partisan Front Committee 
sa urban, ug pag-full time sa kabanikanhan sa 78 
ka kadre gikan sa kasyudaran, nitubo ang NPA sa 
Negros ngadto sa lima ka larangang gerilya. Wala 
mapapas sa reaksyonaryong pwersa ang NPA sa 
panahon nga iskwad lang kini kaniadtong 1969 o 
sa dihang nagrekober pa pinaagi sa IBKP kani- 
adtong 1994-1998 tungod sa grabeng kalibutanon 
ug lokal nga krisis nga minghaling sa kalayo sa re- 
bolusyon. Hinungdan man kini nga hangtud karon, 
napakyas ang kaaway sa pagdugmok sa rebolusyo- 
naryong kalihukan sa isla nga padayong nagpa- 
tuman ug nagpasulong sa tulo ka integradong ka- 
tungdanan sa malanatong gubat sa katawhan--pag- 
lunsad sa armadong pakigbisog, pagpatuman sa 
agraryong rebolusyon ug pagtukod sa baseng masa. 

Tuman ka bahandianon ang 55 ka tuig nga 
kasinatian sa paglunsad og armadong pakigbisog 
sa isla. Mosilbi kining puhunan sa dugang nga 
pagsikad sa umaabot nga mga katuigan. Angayang 
tukma ug diyalektiko nga pamaagi nga tan-awon 
ang positibo ingon man ang negatibong mga as- 
peto. Ang positibong mga aspeto mao ang puhunan 
sa pagsikad samtang ang mga leksyon sa negatibong 
nagbabag sa paglambo sa gubat sa katawhan 
mahimong iwag sa subling pagsubay sa tukmang 
dalan sa pakig-rebolusyon. 

Ang mga internal nga kahuyangan sa ideolohiya, 
pulitika ug organisasyon ang hinungdan sa mga 
paghuyang ug pag-atras sa miaging mga tuig. 
Nangibabaw karon ang sakit sa suhetibismo nga 
nangunang dagway ang empirisismo sa tibuok 
lawas sa Partido. Nagbunga kining sakit sa ideo- 
lohiya sa sakit sa Tuo nga oportunismo sa natad 
sa pulitika ug burukratismo sa natad sa organisas- 
yon. Partikular sa natad sa armadong pakigbisog, 
makita ang kusog nga sulog sa konserbatismo sa 
pulitika ug militar sa miaging mga tuig apan nag- 
sugod na ang seryosong paningkamot sa mga 
yunit sa NPA sa isla aron mapatigbabawan kini. 


Sa lima ka tuig nga implementasyon sa 
Memorandum Order (MO) 32, nakaya sa NPA sa 
Negros nga mapreserba ang lima ka larangang 
gerilya bisan sa gipakusog nga mga FMO ug RCSP 
sa kaaway nga migamit sa pito ka batalyon sa 
AFP ug siyam ka kumpaniyang pangmaniobra sa 
Philippine National Police (PNP). Nag-atubang 
ang matag larangang gerilya sa usa ka batalyon 
sa reaksyonaryong armadong pwersa o sobra pa. 
Maisip nga kadaugan ang pagpakyas sa kontra- 
rebolusyonaryong kampanya sa kaaway gikan sa 
ulahing bahin sa 2018 ngadto sa unang tulo ka 
bulan sa 2024, apan sa proseso nakaangkon usab 
og mga grabeng kahuyangan ug kasaypanan nga 
nagbabag sa dugang nga paglambo sa gubat sa 
katawhan. 

Mikaon pa og panahon sa wala pa nakahimo 
og mga mahukmanong lakang alang sa anam- 
anam nga pagsulbad sa “self-constriction” (pag- 
pahiktin sa kaugalingon) sa dagway sa pag-tuyok- 
tuyok sa mga komportable ug paboritong lugar, 
ug sobrang konsentrasyon o pagtapok sa dakung 
pormasyon sa taas nga panahon nga mingbunga 
og mga mahukmanong panagsangka nga dili pabo- 
rable sa mga Pulang manggugubat ug nakadaot sa 
baseng masa. Gisulbad ang “self-constriction” sa 
mga larangang gerilya pinaagi sa pagtutok sa 
gimbuhatong eskpansyon nga miabli og mga bag- 
ong erya ug miresulta sab sa rekoberi sa pila ka 
lugar nga madugay nang gibiyaan ug may uban 
nga pila na ka dekada bag-o nabalikan. Apan, 
wala gipasagdan ang mga erya nga anaa ang 
pokus sa kaaway. 

Ang maayong resulta sa gimbuhatong eks- 
pansyon sa mga larangang gerilya sa mga erya 
nga nipis ang pwersa sa kaaway o wala silay 
tropa nagpakita lang sa limitasyon sa pwersa sa 
reaksyonaryong rehimen nga duphan ang gilap- 
don sa kabanikanhan sa isla sa Negros. Tungod 
milapad ang erya nga naabot sa gimbuhatong 
masa, anam-anam nga napulihan sa mga bag-ong 
rekrut ang mga yunit sa NPA. Tukma lang nga 
dugang pa nga palapdon ang mga larangang 
gerilya ug sonang gerilya nga lapaw sa makaya 
nga langkubon sa tropa sa kaaway. 

Nahimong leksyon sa gimbuhatong eks- 
pansyon ang disbentaha sa paggamit og dakung 
yunit sa NPA sa pagsulod sa bag-ong erya nga 
nagkinahanglan usab og dakung besingan ug suplay, 
lisod ang mobilidad ug mobilin og agi hinungdan 
nga sayo mamatikdan sa kaaway. Nahimong hinay 
usab ang gimbuhatong ekspansyon sa dihang gi-una 
ang gahi nga mga erya imbes nga magsugod sa 
humok. May kaso sab nga nahigot sa “walay 
kahibalo sa gipunting nga erya nga ablihan” 
maong wala dayon giduso ang plano sa ekspansyon. 

Ang mga napunting nga kahuyangan susama 
sa sulog sa pagkampante ug pagpakuntento sa 
unsa lang ang maabot ug sulog sa dili seryosong 
pagpalibog sa mga sirkumstansya. Gipakamubo 
ang kapasidad sa kaaway ug may kaluagan sa 
disiplinang militar. Gipunting ug gisaway na kini 
ug anaa na sa proseso sa pagpatigbabaw. 

Kadungan sa pagpatuman sa gimbuhatong 
ekspansyon, gisulbad ang suliran sa sobrang kon- 
sentrasyon pinaagi sa paggamit sa relatibong 
dispersal alang sa gimbuhatong masa ug aron 
mas lapad ang erya nga makab-ot. Tungod niini, 
daghang mga kauban ang nabansay sa pagdu- 


mala sa nagkadaiyang pormasyong gerilya. Ingon 
man, natubag ang suliran sa suplay, mobilidad, 
besingan ug agi sa yunit. Busa, mas nagkanihit 
ang armadong engkwentro tali sa militar ug 
hukbo sa katawhan ilabina sa ikaduhang bahin sa 
2023 hangtud karon. 

Taliwala sa sustenido ug dinagkung mga FMO 
sa kaaway, wala nawala ang paningkamot sa NPA 
nga makalunsad og mga taktikal nga opensiba sa 
miaging tuig apan wala maangkon ang hingpit 
nga kadaugan subay sa kinaiya sa gerilyang 
pakiggubat nga mopadugo sa kaaway pinaagi sa 
libuan ka mga samad sa lawas ug panagsang 
hapak sa ulo. Gikan sa Enero 2023 hangtud 
Pebrero niining tuig, 62 ka aksyong militar ang 
nahimo sa NPA sa tibuok isla nga nakasakmit og 
22 ka armas ug uban pang kagamitang militar, ug 
nakadaot sa dili momubo sa 70 ka elemento sa 
kaaway, kung asa 40 ang napatay sa pangsangka. 

Tataw nga tuman ka gamay ang batakang 
taktikal nga opensiba itandi sa mga atritibo ug 
punitibong aksyon. Usa kini ka dagway sa kon- 
serbatismong militar. Nahimong kahuyangan ang 
kakulang sa mamugnaong plano ilabina sa his- 
gutanan sa gimbuhatong paniktik, kulang usab sa 
pagpakisusi sa kahimtang sa kaaway partikular sa 
mga huyang niini, ug adunay kalisdanan pa ang 
pila ka Pulang kumander sa pagdumala sa tunga- 
tungang bahin sa panagsangka nga mosiguro sa 
madinaugong pagkumpiska sa armas, ug uban pa. 

Sa pagpaasdang sa gubat sa katawhan, 
padayon ang paningkamot sa rehiyon sa pag- 
pataas sa kapasidad sa awayan hisgutanan sa 
pagplano sa larangang gerilya ug tali sa mga larangan 
ug sa ilang pagdumala ug koordinasyon nga giki- 
nahanglan kaayo alang sa dugang mobilidad, 
pleksibilidad ug inisyatiba. Gitukod ang mga 
teatro sa gubat nga adunay paborableng tereyn 
sa mga utlanan sa mga lungsod ug syudad, 
adunay kumbinasyon sa bukid ug patag nga kayutaan, 
mga suba ug kasapaan, ug adunay sumpay sa 
kanait nga mga larangang gerilya ug mga sentro 
sa pulitika. Hagit karon ang dugang pagpalig-on 
sa mga larangang gerilya ug ang pagtukod og 
dugang pa hangtud matukod ang mga lapad nga 
teatro sa gubat ug mapalambo ang kumpleto nga 
istruktura sa pwersa sa NPA, sa lokalidad hangtud 
sa yunit milisya ug yunit pangdepensa sa baryo, 
ingon man sa mga yunit partisano para sa mga 
ispesyal nga operasyon sa mga sentrong urban. 

Mahinungdanon ang pagsalmot sa masang 
mag-uuma sa paglunsad og malanatong gubat sa 
katawhan. Ang NPA usa man ka hukbo sa mag- 
uuma. Ang mga tibuok panahong Pulang manggu- 
gubat sa isla gisuportahan sa libu-an ka masang 

Negrosanon ug gipalig-on sa gatusan ka mga sakop 
sa yunit milisya ug yunit pang-depensa sa mga 
rebolusyonaryong organisasyong masa isip dugang 
ug reserba nga kusog sa NPA. Daku ang ilang pa- 
pel sa pagpakaylap sa gerilyang pakiggubat pinaagi 
sa paglunsad og mga atritibong aksyon ug mga 
magagmay’ng batakang taktikal nga opensiba. Apan 
dili pa hingpit nga napauswag ang katakus niining 
kusog sa katawhan ug angayang hatagan og igo- 
igong pagtagad. 

Atubangan sa sustenidong mga FMO ug RCSP 
sa kaaway, padayong nakapahigayon sa gimbuhatong 
edukasyong pang-ideolohiya, pang-pulitika ug 
pangmilitar ug nakalunsad og mga pagbansay sa 
sulod sa hukbo. Apan daku pa ang trabahuonon 
sa edukasyon pangpulitika sa han-ay sa baseng 
masa tungod kay dili ingon niana kalagsik ug 
nagkatag ang implementasyon. 

Anam-anam nga nakabawi ang pwersa sa 
NPA sa isla tungod sa paglapad sa ispasyo nga 
mas luag para sa gimbuhatong masa. Apan daku 
pa ang gikinahanglang paningkamot aron hingpit 
nga makabawi ug makabuntog sa ala demonyo nga 
mga atake sa kaaway. Nasulbad usab ang pag- 
likay sa mga mahukmanong panagsangka apan 
kulang pa kaayo ang nadaug nga mga batakang 
taktikal nga opensiba uban sa gamay lang nga gi- 
patuman nga agraryong rebolusyon ug mga kam- 
panyang masa. Kun magpabilin ang ingon niining 


sitwasyon, mahimong malisod ang pagpataas sa 
ang-ang sa gerilyang pakiggubat ug pagpatubo sa 
mga organisasyong masa. 

Gamay ug nagkatag pa ang nakab-ot sa pag- 
patuman sa agraryong rebolusyon sa isla, ilabina 
sa hisgutanan sa sweldo ug benepisyo sa mga 
mamumuo sa katubhan ilawom sa usa ka mono- 
crop nga industriya sa kalamay. Dakung tampo sa 
kining suliran ang kahuyangan ug kakulangan sa 
gimbuhatong SICA. Sa pikas bahin, anaa pa sa 
unang hugna ang paglunsad sa rehiyunal nga 
kampanya partikular sa implementasyon sa mga neo- 
liberal nga polisiya sa isla sa dagway sa nagka- 
daiyang mga proyekto sama sa reklasipikasyon ug 
reklamasyon sa yuta aron himuong mga “super” 
ug “smart” cities ang mga dagkung sentrong sy- 
udad sa isla (mga syudad sa Bacolod, Dumaguete 
ug Kabankalan) ug himuon kining sentro sa mga 
rehiyunal nga buhatan, pagpasulod sa komersyal 
nga plantasyon sa Palm Oil, mga makagubang 
operasyong mina ug quarry, ug mga renewable 
energy sama sa windmill ug solar farms, pribat- 
isasyon sa mga publikong utilidad sama sa kury- 
ente ug tubig, “modernisasyon” sa mga dyip: 
liberalisasyon sa humay ug kalamay, ug uban pa. 

Isip tigpanalipod sa interes sa imperyalismong 
US ug lokal nga mga alipores niini nga dagkung 
komprador burgesya ug agalong yutaan, desperado 
ang AFP ug PNP uban ang National Task Force 


Dul-an 700 na ka insidente ang namonitor nga 


pag-abuso sa tawhanong katungod sa isla sa 


Negros sa ilawom sa gahum ni Marcos Jr. Kapin 


46,000 ang mga biktima, halos usa ka libo niini 


ang mga kabataan. Nagsabwag kini og grabeng 


kahadlok sa katawhang Negrosanon. Apan uban 


sa subling pagpalagsik sa NPA, anam-anam usab 


nga nakatigom og kaisog ang masang Negrosanon 


aron sagubangon ang militarisasyon sa 


kabanikanhan. 

(NTF)-Elcac sa pagpatuman sa prinsipyong 
“pahubsan sa tubig ang isda aron mapatay kini.” 
Dakung bahin nga gition sa kaaway ang ilang 
pusil sa ilang giila nga rebolusyonaryong baseng 
masa, ilabina sa ilang giisip nga mga konsolidadong 
erya sa NPA, pinaagi sa sustenido ug dagkung 
mga FMO ug RCSP. Nakaangkon og grabeng mga 
paglapas sa tawhanong katungod ang daghang 
mga kumunidad sa mag-uuma sa Negros. 

Dul-an 700 na ka insidente ang namonitor 
nga pag-abuso sa tawhanong katungod sa isla sa 
Negros ilawom sa gahum ni Marcos Jr. Kapin 
46,000 ang mga biktima, halos usa ka libo niini 
ang mga kabataan. Nagsabwag kini og grabeng 
kahadlok sa katawhang Negrosanon. Apan uban 
sa subling pagpalagsik sa NPA, anam-anam usab 
nga nakatigom og kaisog ang masang Negrosanon 
aron sagubangon ang militarisasyon sa kabanikanhan. 

Sa kasyudaran, padayon usab ang kontra-im- 
peryalista, kontra-pyudal ug kontra-pasistang 
kampanya nga nagtubag sa internasyunal, nasyunal 
ug lokal nga mga panawagan ug isyu nga nag- 
apekto sa lapad nga katawhan. Gitibuok sa ligal nga 
demokratikong kalihukan ang pagsukol sa katawhan 
sa mga neoliberal nga polisiya nga gipatuman diri 
sa Negros, mga makadaot nga mina ug quarry, 
pagtaas sa presyo sa gasolina ug mga batakang 
panginahanglan sa katawhan, mga reklamasyon 
sa baybay, pribatisasyon sa tubig ug kuryente, 
pag-phaseout sa mga dyip, mga mabug-at nga buhis 
sa mga batakang palaliton, ug ang pagpanghila- 
bot sa US ug China sa West Philippine Sea. 

Gipanghimaraut ug gipanawagan sa katawhang 
Negrosanon ang pagbasura sa Maharlika Invest- 
ment Fund, confidential funds ug NTF-Elcac. Milanog 
usab sa tibuok isla ang singgit alang sa hustisya, 
pagpahunong sa militarisasyon sa kabanikanhan, 
ug pagbalik sa istoryahanay pangkalinaw tali sa 
Government of the Republic of the Philippines 
(GRP) ug National Democratic Front of the Philip- 
pines (NDFP). Mikuyog usab ang ligal nga kali- 
hukang masa sa tibuok kalibutan sa panawagan 
nga hunongon na ang pagpanglupig sa katawhang 
Palestino ug tapuson na sa Israel ang pagpana- 
kop sa Gaza. 

Maayo kay anam-anam usab nga nagrekober 
ang ligal nga demokratikong kalihukan gikan sa 
grabeng atake sa reaksyonaryong pwersa sa ilang 
han-ay sugod pa sa panahon sa rehimeng Duterte. 
Gitukod usab niini ang pinakalapad nga nagkahi- 
usang prente batok sa nagpa-antus, korap ug pasis- 
tang rehimeng US-Marcos Jr. Daku ang natampo 
sa mga tawong simbahan para sa pagpadasig sa 
kampanyang masa sa miaging tuig. Maisogon ug 
determinado ang mga aktibista ug progresibong 


mga organisasyon bisan gipuntirya sa reaksyon- 
aryong estado ug nahimong biktima sa nagka- 
daiyang mga dagway sa paglapas sa tawhanong 
katungod. 

Sa kinatibuk-an, anaa sa pasiunang pan- 
ingkamot ang kalihukang masa sa kasyudaran sa 
pagbuntog sa mga sulog sa Tuong oportunismo sa 
dagway sa repormismo, legalismo ug uban pa. Sa 
giya sa Partido, buhi ang paningkamot nga sub- 
ling tukuron ang malig-on nga kalihukang masa 
sa kasyudaran nga mohimulag sa nagharing 
pundok sa nagharing hut-ong ug mopugong sa 
pagpadala sa kabanikanhan og dugang pwersang 
militar batok sa katawhan ug mga rebolusyona- 
ryong pwersa sa mga larangang gerilya. 

Bisan ang armadong pakigbisog ang prinsipal 
nga porma sa rebolusyonaryong pakigbisog karon 
samtang wala pa masakmit ang pulitikanhung 
gahum sa tibuok nasud, ang ligal nga porma sa 
pakigbisog sa kasyudaran giisip nga segundaryo 
apan dili mapadaplin nga porma sa pakigbisog. 
Katimbang kini sa armadong pakigbisog sa 
kabanikanhan. 


Mga mahagiton nga makigbisogong 


tahas sa umaabot nga tuig 


Ang Partido pinaagi sa KRPIN ang nangulo sa 
pagpasulong sa rebolusyon sa kabanikanhan ug 
kasyudaran sa isla sa Negros. Malig-on ug hugot ang 
panaghiusa sa mga kadre ug sakop sa Partido, 
uban ang mga Pulang kumander ug manggugubat sa 
NPA, sa pagduso sa rebolusyonaryong gimbuhaton 
ug katungdanan taliwala sa nagkagrabe pang 
terorismo sa estado. Puno sa rebolusyonaryong op- 
timismo nga mapatigbabawan ang mga kahuyangan 
ug kakulangan sa ideolohiya, pulitika ug organisasyon, 
labaw pang pursigido ang rebolusyonaryong pwersa 
sa pagpatuman sa mga mahagitong gimbuhaton 
niining tuiga aron mapaasdang ang malanatong gubat 
sa katawhan sa isla sa mas taas nga ang-ang ug 
makatampo sa pangkinatibuk-ang pag-abante sa 
demokratikong rebolusyon sa katawhan sa tibuok 
nasud. 

Hingpit nga resolbado ang Partido, NPA ug 
tibuok rebolusyonaryong pwersa sa rehiyon sa 
pagpatuman sa kalihukang pagtul-id nga gipana- 
wagan sa Komite Sentral ug Ikaduhang Kongreso 
sa CPP niadtong 2016 subay sa Marxismo-Lenin- 
ismo-Maoismo (MLM) ug mga batakang prinsipyo 
sa Partido. Gigamit niini nga iwag ang sumada sa 
mga kasinatian sa rehiyon sa pagpangibabaw sa 
mga napunting nga sakit sa ideolohiya, pulitika ug 
organisasyon nga nakababag sa kumprehensibo 
nga paglambo sa rebolusyon sa isla. Kinahanglan 
nga mahimong maayo sa pagkat-on ug diha-di- 
hang mokuha 0g leksyon gikan sa mga positibo ug 


negatibo nga kasinatian, ingon man sa mga 
leksyon gikan sa kaaway. 

Absoluto ang pagpangulo sa Partido sa NPA 
nga nagkahulogan nga ang pulitika ang momando 
sa pusil. Militanteng manguna ang Partido nga 
anaa sa nagkadaiyang pormasyon sa hukbo sa 
katawhan hangtud sa mga rebolusyonaryong or- 
ganisasyong masa sa pagpatuman sa rebolusyo- 
naryong linya, mga gimbuhaton, patakaran, polisiya 
ug disiplina. Gipasiguro ang pang-ideolohiya ug 
pang-pulitikang edukasyon sa mga Pulang ku- 
mander ug manggugubat, lakip na ang ilang mga 
pagbansay. Ipatin-aw kanila ang mga batakang 
prinsipyo sa nasudnon demokratikong rebolusyon 
pinaagi sa malanatong gubat sa katawhan nga 
adunay sosyalistang perspektiba ug ang tulo ka 
integradong gimbuhaton sa gubat sa katawhan. 

Gisiguro sa Partido ang epektibong pagpalihok 
sa mga pwersa sa NPA ug ang paghatag sa tukma 
ug tin-aw nga mga instruksyon sa gimbuhaton. 
Gisusi sab niini ang paglambo sa pagpatuman sa 
mga rebolusyonaryong gimbuhaton, ug giduma- 
lahan ang mga pagtasa ug pagsaway ug pagsaway- 
sa-kaugalingon sa han-ay sa NPA. 

Ang madasigong pangpulitikang gimbuhaton 
sa sulod sa NPA ang magpataas sa kaamguhan ug 
kaakuhang makig-away sa mga Pulang kumander 
ug manggugubat ug lig-ong mopanday sa ilang 
diwang mo-alagad sa katawhan. Gipalig-on niini 
ang panaghiusa sa hukbo sa katawahn ug mga 

masa ug tali sa mga opisyal ug manggugubat. 
Gikuptan man niini ang demokrasya sa natad sa 
ekonomiya, pulitika ug militar sa sulod sa NPA. 

Sa umaabot nga tuig, gawas sa padayong 
pagpakyas sa pangandoy sa kaaway nga dug- 
mokon ang rebolusyonaryong kalihukan sa isla sa 
Negros, gikinahanglang dugang mapadaku ang 
kusog sa NPA sa hisgutanan sa erya ug pwersa. 
Yawe diri ang daghang madinaugong dagku ug 
gagmay'ng taktikal nga opensiba, kuyanap nga 
paglunsad og kontra-pyudal nga pakigbisog ug 
mga kampanyang masa katimbang ang paspas 
nga pagpalapad ug pagkonsolida sa baseng masa 
sa tibuok nga isla. Kung maayong mapatuman 
ang tulo ka integradong gimbuhaton, siguradong 
mahimong tinubdan kini sa rebolusyonaryong 
kusog alang sa pagsulong. 

Ipadayon ang pagpangibabaw sa mga ka- 
huyanagn sa “self-constriction” ug sobrang kon- 
sentrasyon sa mga yunit sa NPA. Mahimong maala- 
mon sa pag-aplikar sa gerilyang taktika sa 
konsentrasyon, dispersal ug shifting subay sa sit- 
wasyon sa gubat. Anihon ug palambuon ang na- 
kab-ot sa gimbuhatong ekspansyon. Dugang palapdon 
ug palawmon ang mga erya sa tanang larangang 
gerilya. Paningkamotang makapalapad gawas sa 
makayang langkubon sa mga FMO ug RCSP aron 
mas mahimong luag ang maniobra ug mapahigayon 
ang gimbuhatong masa, militar ug uban pang 
kumprehensibong buluhaton. Ingon man, mahimong 
mamugnaon sa pagrekober ug pagmentina sa mga 
konsolidadong erya aron magiyahan ang mga 
masa sa ilang pagsukol ug pagsagubang sa kus- 
ganong atake sa kaaway. 

Sa pagpatuman sa rebolusyonaryong gimbu- 
haton, angayang ipahaom ang pormasyon sa NPA 
sa katakus sa baseng masa ug sa kinaiya ug lihok 
sa kaaway. Himuong kalihukan ang sekreto nga 
paglihok aron dili dayon matandog ang pagrekober 
sa baseng masa ug ang gimbuhatong ekspansyon. 

Mahinungdanong aspeto sa malanatong gubat 
sa katawhan ang gerilyang pakiggubat sa masa. 
Daku ang ginsakpan sa atong yunit milisya ug 
uban pang mga pormasyon sa lokal nga gerilya. 
Kinahanglang mapataas usab ang ilang katakus 
sa pagtuon sa sitwasyon sa gubat, kahibalo sa mga 
teknika ug taktika sa kaaway, disiplinang militar, 
sekretong paglihok ug mga gerilyang taktika ug 
operasyon isip nangunang makinarya sa NPA sa 
isla alang sa paglunsad sa mga opensibang aksyon. 

Subay sa nagkakusog nga mga FMO ug RCSP, 
mahimong mamugnaon ug mapahaumon sa pag- 
konsolida sa tanang mga pwersa--sa Partido, 
NPA ug rebolusyonaryong masa. Padayong ilunsad 
ang mga pang-Partidong pagtuon ug ang PADEPA 


sa NPA, mga lokal nga gerilyang pormasyon sama 
sa yunit milisya, ug mga organisasyong masa ila- 
bina kabahin sa mga batakang prinsipyo ug pa- 
takaran sa Partido ug mga sinulat nila Kaupod 
Mao Zedong, Kaupod Ho Chi Minh ug Kaupod Jose 
Maria Sison partikular sa gubat sa katawhan. 
Hatagan usab og prayoridad ang pulitiko-militar 
nga pagbansay sa mga Pulang manggugubat ug 
yunit milisya ug ang batakang kurso alang sa mga 
opisyal aron mahimong dungan ang paglambo sa 
kahibalo sa rebolusyon ug katakus sa pakig-away. 
Seguraduhon ang kaluwasan sa pagpahigayon sa 
mga pagtuon ug pagbansay. 

Ikampanya ang pagtuon sa sumada sa re- 
hiyon aron makuptan ang mga leksyon sa positibo 
ug negatibong kasinatian sa milabay'ng lima ka 
tuig nga pakigrebolusyon. Molunsad usab og mga 
pagtuon sa mga batakang dokumento nga gitakda 
sa Komite Sentral kalabot sa paglunsad og kali- 
hukang pagtul-id. Kining mga pagtuon nagtinguha 
sa pagbuntog sa empirisismo sa dagway sa 
mekanikal nga estilo sa pagtuon ug pagtrabaho 
ug sa paghibalo ug pagbansay sa pag-aplikar sa 
MLM sa kongkretong kahimtang sa Pilipinas ug 
pagpalambo sa atong rebolusyonaryong praktika. 

Alang sa pagtukod sa mga teatro sa gubat, 
kinahanglang mohimo og mahukmanong plano sa 
pagpalig-on sa mga larangang gerilya ug pagsira 
sa mga bulhang sa tunga niini. Mahinungdanong 
sangkap ang pagkab-ot sa mga larangang gerilya 
sa tipikal nga istruktura sa pwersa nga usa ka 
kumpaniya nga adunay platun isip sentro-de- 


grabidad ug ang ubang mga yunit gerilya nag- 
katag sa mas lapad nga radyus. Kinahanglang 
palambuon usab ang pagpangulo ug koordinasyon 
aron maangkon ang mas daku ug pinakamaayong 
katakus sa rebolusyonaryong kusog. 

Daku ang papel sa madinaugong mga bata- 
kang taktikal nga opensiba nga gisuportahan sa 
atritibo nga mga taktikal nga opensiba sa pangki- 
natibuk-ang pagrekober ug pagpadasig sa rebo- 
lusyonaryong kalihukan sa isla sa Negros. Na- 
pamatud-an na sa rebolusyonaryong kasinatian 
sa isla nga ang paglunsad og mga taktikal nga 
opensiba nga makaya natong daugon mopakusog 
sa NPA ug sa tibuok rebolusyonaryong kalihukan. 
Busa, gikinahanglan kitang molunsad og sustenido 
ug mapangahasong mga taktikal nga opensiba 
subay sa makaya sa atong kusog. Pangitaon ang 
huyang nga bahin sa kaaway ug mopalambo og 
mga bag-ong taktika. Sa gihapon, motuon kita sa 
pagpakig-away diha sa awayan. 

Sama sa paglunsad og madinaugong taktikal 
nga opensiba, kinahanglan usab ang kaylap nga 
paglunsad og agraryong rebolusyon ug ubang kam- 
panyang masa. Mahukmanon niini ang gimbuhatong 
SICA (o katilingbanong pakisusi ug pagtuki sa hut- 
ong) sa mga organo sa Partido ug mga yunit sa 


NPA aron mapunting ang mga yawe nga isyu nga 
makapapukaw, makapa-organisa ug makapalihok 
sa mas daghan ug halapad nga masa. Importanteng 
mapataas usab ang atong katakus sa paglunsad 
og mga kampanya gikan sa ang-ang sa sityo ug 
inter-sityo, hasyenda ug inter-hasyenda paingon 
sa inter-baryo, munisipal, distrito hangtud sa ang- 
ang sa probinsya ug rehiyunal nga langkub. 

Ang pagpatuman sa agraryong rebolusyon 
yawe usab sa paspas nga pagkonsolida ug pag- 
palapad sa baseng masa. Samtang mopabuto og 
mga kontra-pyudal nga pakigbisog ug uban pang 
mga kampanyang masa, segurohon nga uban niini 
ang pagtukod og organisasyong masa. Angayang 
mapatigbabawan ang kahuyangan nga makuntento 
lang sa paglunsad sa kampanyang masa kutob sa 
pagmobilisa sa mga masa apan walay katugbang 
nga pagtukod sa solido nga kusog sa masa pinaagi 
sa pagtukod sa mga nagkadaiyang mga batakang 
organisasyong masa sa mga mag-uuma, mamumuo- 
sa-uma, kababayen-an, kabatan-onan, mga bata, 
grupong pangkultura, mananagat ug uban pa. 

Ang mga kampanyang masa makapapaspas sa 
pag-ani sa pinakamaayong mga rekrut para sa 
Partido ug NPA. Pinaagi niini makapatumaw og 
mga bag-ong masang aktibista ug lider ug subling 


Daku ang papel sa madinaugong 
mga batakang taktikal nga 
opensiba nga gisuportahan 

sa atritibo nga mga taktikal nga 
opensiba sa pangkinatibuk-ang 
pagrekober ug pagpadasig sa 
rebolusyonaryong kalihukan 

sa isla sa Negros. 

mo-aktibo ang mga nangaluya ug daang mga 
pwersa. Apan, angayang magmabinantayon sa 
subling pagdawat sa rebolusyonaryong han-ay sa 
mga nagpahuway ug nagsurender. Angayang mo- 
agi sa proseso subay sa patakaran ug adunay 
makuting pagpakisusi sa tagsa-tagsa ka sirkum- 
stansya. Mobantay og maayo nga dili makapasu- 
lod sa bisan usa ka dautang elemento. 

Ang paglunsad og kampanyang masa angayan 
usab nga mobunga og paglapad sa nagkahiusang 
prente ilabina sa mga tunga-tungang pwersa, 
lakip na ang mga adunahang mag-uuma ug nasud- 
nong burgesya ug bisan pila sa han-ay sa nagharing 
hut-ong sama sa nalamdagang mga agalong yutaan 
ug mga pulitiko. 

Dakung bahin niining tuiga ang paghasmag sa 
El Niño sa atong nasud. Kuyanap ang mas grabeng 
kagutom ug kalisdanan sa panginabuhian sa ka- 
tawhan nga mugna niining kalamidad ilabina sa 
kabanikanhan. Segurado nga imbes luwason ang 
katawhan, unahon sa reaksyonaryong gobyerno ang 
ilang makikik sa pondo sa kalamidad samtang murag 
bao ang pagtanyag og ayuda sa masa. Gilauman 
usab nga mas pakusgon pa sa AFP/PNP/NTF-Elcac 
ang mga operasyong militar, operasyong paniktik 
ug mga civil-military operations nga sa esensya 
pagpanglingla sa katawhan sa mga komunidad sa 
mag-uuma nga modugang pa sa pag-antus sa masa. 

Angayang mapangulohan ang masa sa ilang 
pakigbisog sa panahon sa El Niño sama sa pag- 
paningil sa reaksyonaryong gobyerno og ayuda ug 
ingon man, ibuksas ang puno sa korapsyon, pagka- 
makinaugalingon ug pagka-inutil sa pagsalo sa 
mga masa sa rehimeng US-Marcos II. Ilunsad usab 
ang mga kampanya sa produksyon sa nagkalain- 


laing dagway sama sa pagtukod og mga sistema 
sa patubig ug uban pang pamaagi nga mopalambo 
sa produksyon bisan sa panahon sa tuman ka uga 
ug init. Diri mas matandi sa masa ang kalainan sa 
NPA ug sa reaksyonaryong AFP, PNP ug mga para- 
militar nga grupo sa hisgutanan sa tinuod nga 
pagtabang sa masa. Pinaagi usab niini hinay- 
hinay nga mapangibabawan sa masa ang kahad- 
lok ug mabutang sa depensiba ang kaaway. 

Ang madinaugong kampanyang masa maka- 
hatag usab og kahigayonan nga makapalapad sa 
mga bag-ong erya ug makab-ot ang mga erya nga 
dili pa kayang kab-uton sa NPA. Kinahanglang 
mopadala og mga tim nga mo-atiman sa gim- 
buhaton sa pagpangandam sa sonang gerilya ila- 
bina sa mga erya sa daplig hi-way, daplig suba, 
daplig dagat ug patag ug sentro sa mga lungsod. 

Dili mapadaplin sa Partido ang mahinung- 
danong papel sa ligal nga demokratikong kalihukan 
sa kasyudaran sa pagpakusog sa armadong pakig- 
bisog sa kabanikanhan. Kinahanglang mapakusog 
ang mga mobilisasyong masa subay sa mga 
dagkung isyu nga ilang gi-atubang karon ilabina 
ang pagpatuman sa neoliberal nga polisiya diri sa 
isla sa Negros. Sa hugot nga paglambigit sa mga 
isyu sa masa sa kasyudaran sa kontra-pyudal nga 
mga isyu sa kabanikanhan, mapalanog ang pagka- 
makatarunganon sa armadong pakigbisog. 

Angayang padasigon ang mga dayag nga or- 
ganisasyong mas ug tukuron ang lapad ug lawom 
nga mga tinagong organisasyong masa ug net- 
work. Lakip sa gimbuhaton sa kalihukang masa sa 
kasyudaran ang pagtukod sa pinakahalapad nga 
nagkahiusang prente nga momugna og siak sa 
han-ay sa nagharing hut-ong ug tay-ugon ang 


kaaway 'ng hut-ong sa ilang balwarte. Ang dakung 
sukdanan sa kadaugan sa kalihukang masa sa 
kasyudaran mao ang daghang rekrut alang sa 
NPA, alang sa kalihukang mag-uuma ug uban pang 
mga gimbuhatong nagsuporta sa armadong pakig- 
bisog sa kabanikanhan. Ingon man, makapatumaw 
kini og suporta lohistika ug materyal ug uban 
pang rekurso alang sa armadong pakigbisog. 

Ang NPA maoy naghatag og inspirasyon sa 
kalihukang masa sa kasyudaran. Busa, gidawat 
niini ang mga rebolusyonaryo nga wala nay katakus 
molihok sa kasyudaran tungod sa grabeng red- 
tagging ug pagpangsalbeyds sa mga aktibista ug 
lider masa. 

Labaw'ng mitataw karon nga ang Partido ug 
ang NPA mao ang tinuod nga mibarug sa interes 
ug kaayuhan sa katawhang Negrosanon ug sa tibuok 
katawhang Pilipino batok sa pagduso sa neoliberal 
nga polisiya ug programa sa isla ug sa kaluha ni- 
ining paggrabe sa terorismo sa reaksyonaryong 
estado. Mas nagkalawom pa ang suporta sa halapad 
nga masa sa rebolusyonaryong armadong pakig- 
bisog. Karon itandi sa mi-agi, tataw nga ang de- 
mokratikong rebolusyon sa katawhan pinaagi sa 
malanatong gubat sa katawhan usa ka makataru- 
nganon nga gubat, ingon man, makatarunganon ang 
magrebolusyon. Sa niining basehan, ang NPA usa 
ka hukbo nga dili mapukan bisan kanus-a man. 


Isulong ang interes ug kaayuhan sa 
katawhang Negrosanon ug tibuok katawhang 
Pilipino! 


Batukan ang neoliberal nga polisiya sa im- 
peryalismong US pinaagi sa reaksyonaryong 
estado sa mga dagkung kumprador burgesya 
ug agalong yutaan! 


Pakyason ang mga FMO ug RCSP sa kaaway! 


Tapuson ang terorismo sa reaksyonaryong 
estado ug kab-uton ang katilingbanong 
hustisya! 


Isulong ang demokratikong rebolusyon sa 
katawhan pinaagi sa malanatong gubat sa 
katawhan sa mas taas nga ang-ang! 


Mabuhi ang CPP-NPA-NDF! 


